CELEX: 31983D0414
Language: hr
Date: 1983-07-25 00:00:00
Title: 83/414/EEZ: Odluka Vijeća od 25. srpnja 1983. o pristupanju Zajednice Konvenciji o ribarstvu i očuvanju živih resursa u Baltičkom moru i Malom i Velikom Beltu, kako je izmijenjena Protokolom Konferencije predstavnika država ugovornih stranaka Konvencije, potpisanim u Varšavi 11. studenoga 1982.

04/Sv. 008
            
            
               HR
            
            
               Službeni list Europske unije
            
            
               43
            
         31983D0414
   
               L 237/4
            
            
               SLUŽBENI LIST EUROPSKE UNIJE
            
            
               25.07.1983.
            
         ODLUKA VIJEĆA
   od 25. srpnja 1983.
   o pristupanju Zajednice Konvenciji o ribarstvu i očuvanju živih resursa u Baltičkom moru i Malom i Velikom Beltu, kako je izmijenjena Protokolom Konferencije predstavnika država ugovornih stranaka Konvencije, potpisanim u Varšavi 11. studenoga 1982.
   (83/414/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 43.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da upravljanje i zaštita živih resursa u Baltičkom moru i Malom i Velikom Beltu trebaju biti uređeni međunarodnim pravilima;
   budući da je u tu svrhu 13. rujna 1973. u Gdanjsku potpisana Konvencija o ribarstvu i očuvanju živih resursa u Baltičkom moru i Malom i Velikom Beltu, u daljnjem tekstu „Gdanjska konvencija”, koja je stupila na snagu 28. srpnja 1974.;
   budući da je isključivo Zajednica nadležna poduzimati mjere zaštite živih morskih resursa, i to ne samo zasebno, već i putem ugovora s trećim zemljama i u okviru međunarodnih organizacija;
   budući da su dvije države članice koje su ugovorne stranke Gdanjske konvencije, odnosno Kraljevina Danska i Savezna Republika Njemačka – 1977. poljskoj Vladi, kao depozitaru Konvencije, predale prijedloge za izmjenu potonje kako bi se omogućilo pristupanje Zajednice;
   budući da su države stranke Gdanjske konvencije 11. studenoga 1982. potpisale Protokol koji je sadržavao prijedloge izmjena Konvencije, uključujući između ostalog navedeni dansko-njemački prijedlog;
   budući da će te izmjene stupiti na snagu 90 dana nakon što vlada depozitar od svih stranaka primi obavijest o prihvaćanju izmjena; budući da nakon stupanja na snagu izmjena Zajednica može pristupiti Gdanjskoj konvenciji;
   budući da Zajednica treba pristupiti Konvenciji kako bi mogla doprinijeti očuvanju živih resursa na području obuhvaćenom Gdanjskom konvencijom i u kojem ribari Zajednice obavljaju svoju djelatnost,
   ODLUČILO JE:
   Članak 1.
   Zajednica ovime odobrava pristupanje Europske ekonomske zajednice Konvenciji o ribarstvu i očuvanju živih resursa u Baltičkom moru i Malom i Velikom Beltu, kako je izmijenjena Protokolom Konferencije predstavnika država potpisnica Konvencije, potpisanim u Varšavi 11. studenoga 1982.
   Tekstovi Konvencije i Protokola priloženi su ovoj Odluci.
   Članak 2.
   Predsjednik Vijeća ispravu o pristupanju predaje Vladi Narodne Republike Poljske u skladu s člankom XVIII. Konvencije (3).
   Članak 3.
   Ova se Odluka objavljuje u Službenom listu Europskih zajednica.
   
      Sastavljeno u Bruxellesu 25. srpnja 1983.
      
         
            Za Vijeće
         
         
            Predsjednik
         
         C. SIMITIS
      
   
   
      (1)  SL C 117, 30.4.1983., str. 4.
   
      (2)  Mišljenje doneseno 8. srpnja 1983. (još nije objavljeno u Službenom listu).
   
      (3)  Datum stupanja na snagu Konvencije s obzirom na Zajednicu objavit će u Službenom listu Europskih zajednica Glavno tajništvo Vijeća.